Dit is ’n baie snaakse verhaal en speel af in die Suid-Afrikaanse restaurantbedryf. Die vooraanstaande celebrity-sjef, Hartman Swiegers word vermoor tydens die openingsaand van Tydloos, sy nuwe restaurant in Pretoria. Wat volg is ’n dolle vaart op soek na die moordenaar. Hierdie roman is vlymskerp met verskeie kinkels geskryf deur ’n veelbekroonde skrywer.
Jan Smuts, een van die bekendste Suid-Afrikaners van die twintigste eeu, bly 'n omstrede figuur. Was hy een van die uitstaande staatsmanne van sy tyd of dalk 'n verraaier van Afrikanerbelange en moontlik 'n rassis? In hierdie boek word generaal J.C. Smuts herwaardeer. Smuts se rol as intellektueel (onder meer vader van holisme), militêre strateeg (hy het 'n leidende rol tydens drie oorloë gespeel), politikus (vir 'n halwe eeu in die "era van die generaals" was hy prominent) en staatsman (hy was 'n dryfkrag agter die vorming van die Unie van Suid-Afrika, die Britse Statebond, die Volkebond en die Verenigde Nasies) word beoordeel. Altesaam 20 outeurs het help skryf.
In hierdie boek vat Nadia ’n mens saam as passasier op die paaie wat sy al geloop het. Dit was nie altyd reguit maklike paaie nie... daar was kronkelpaaie, snelweë, bergpasse en ompaaie en sy deel haar hartseertye, maar ook haar vreugdetye. Sy skryf prontuit oor die dinamika van mens-wees, die kuns van die lewe en hoe mense reageer op foute en teleurstellings.
Hierdie boek word beskryf as die enigste boek oor deeg wat jy ooit sal nodigkry. Alle soorte deeg om terte of pasteie te maak word berspreek. Dit sluit in broskors, blaarkors en skilferskors om maar net ’n paar te noem. Dit dek ook algemene foute wat by deeg kan voorkom en die oorsake daarvan. En om die terte of pasteie te laat pronk gee Therese wonderlike aanwysings oor hoe om dit alle te versier. Word ’n bobaas-bakker met hierdie boek wat selfs moeilike deegresepte maklik maak.
Daar is nie ’n grondpad te sinkplaat, plaasdraad te hoog of aanwysings te gebrekkig om Jackie Grobler te keer nie. As hy eers ’n monument in sy visier het, sal hy dit vind. In hierdie boek reis hy oor berge en dale van Lichtenburg in Noordwes tot die heuwels van Tabankulu in die Oos-Kaap op soek na interessante monumente en gedenkplekke.
In die Vrystaat soek hy na oorblyfsels van twee konsentrasiekampe en in Limpopo kom hy af op monumente aan ’n Anglo-Boereoorlogkanon (die Long Tom). Sy reise na die Oos-Kaap neem hom na gedenkplekke vir Steve Biko en in die Wes-Kaap gaan hy op die spoor van die Portugese ontdekkingsreisigers.
In hierdie boek vertel Tracy hoe haar lewe op 28 jaar handomkeer verander het toe sy ’n kwadrupleeg geword het as gevolg van ’n motorongeluk. Sy was ’n jong ma, kranige atleet en onderwyseres en ewe skielik is alles wat sy vanselfsprekend aanvaar het, weggeruk. Soms het sy gewonder of dit die moeite werd is om te bly lewe... maar sy het uiteindelik die lewe gekies... haar storie inspireer en wys ’n mens wat ’n sterk wil en gees ’n mens in staat kan stel om te bereik.
Hierdie boek spreek die tema van boelies en kuberboelies onder die jeug aan. Dewald se ouers stuur hom na 'n nuwe skool na sy lewe omvergegooi is. Elke skool het nuwe uitdagings en elke skool het boelies, en dis nie maklik om 'n tiener te wees met 'n skielike hakkelprobleem nie. Dewald probeer weer sy balans vind, dit terwyl een van die grootste boelies in die skool sy lewe hel maak. En hy besluit: genoeg is genoeg. Dis ‘n hartroerende verhaal oor relevante tienerkwessies.
Een warm dag kom 'n olifant vaak-vaak uit die woud en beland in 'n boer se skuur. Hy maak vir hom 'n bed en dommel weg droomland toe. Ses blinde muise sluip uit hulle gaatjie in die skuur om dié gedierte van nader te beskou. Is 'n olifant soos 'n muur? Of 'n boom? 'n Spies? Dalk 'n waaier of 'n tou? Hierin sal jou kind saam met die blinde muise die wonder van dié merkwaardige dier ervaar.
Hierin gee sy haar gunsteling resepte onder die volgende hoofstukke, Lank, Lank Gelede; Binne ’n uur; So ’n bietjie Frankryk; Kook saam met vriende; Suid-Afrikaans; of maak dit jou eie... en nog ’n hele paar meer.
In hierdie boek bespreek sy al die dinge wat verkeerd gegaan het in die publieke en privaatsektore sedert 1994. Sy sê dit het tyd geword om Suid-Afrika en sy toekoms te ‘re-imagine’. Ons skuld dit aan ons kinders en hulle kinders. Ons durf nie opgee nie... die land se mense moet weer begin hoop.
Februarie, 1861. 'n Groepie trekboere maak naby die Gamagara-rivier in die Kalahari staning. Nie ver daarvandaan nie, lê Stilbos - 'n misterieuse bos sonder voëls, maar ook die skuilplek van die Doodsroeper, 'n onaardse wese wat uitroep voordat iemand sterf. Kort voor lank word die geskende lyk van een van die boere in die bos gevind. Dit is ongetwyfeld moord en Soois Bruwer, 'n verloopte wetsman, word versoek om ondersoek in te stel. Hoe dieper hy delf, hoe ingewikkelder word die saak en hoe meer besef hy dat hy eintlik maar bitter min van die mense óm hom weet. Op hul hulp kan hy ook nie juis reken nie. Daar is nou wél oom Albert Siener met sy vreemde visioene, maar daarvan verstaan Soois g'n snars nie. Dan is daar Nella Uys, 'n onkonvensionele, geheimsinnige vrou wat baie weet, maar min sê. En klein Krisjan Harmse wat die oplossing vir die raaisel ken, verraai niks. Net toe Soois dink hy is op die regte spoor, roep die Doodsroeper weer en sit hy met 'n tweede lyk op hande. Nou moet hy alles inspan om die moordenaar vas te trek, maar 'n hele klompie verrassings wag nog op hom ...
Wat is nou beter as ’n varsgebakte brood... hierin deel Mareli al haar beste suurdeeggebak-resepte. Dit sluit in resepte vir basiese brode; ontbytbrode; bolletjies, rolletjies en stokkies; brood vir braai; platbrode; gevulde brode; soetbrode en pronkbrode. Selfs vir oorskietbrood het sy wonderlike planne. Sy verduidelik ook hoe om jou eie gisplantjie te kweek en die basiese prosesse van gisting, knie, rys, vorming en uiteindelik bak. In ’n wêreld van massaproduksie is dié boek oor regte vakmanskap ’n vars briesie vir gebak.
Hierdie boek is ’n praktiese gids om ’n mens te leer hoe om diere te volg in die bos. Dit is een van die enigste van sy soort wat beskikbaar is en maak gebruik van die wyshede van die paar oorblywende tradisionele ‘trackers’ waarvan daar nie meer baie oor is nie. Jagters sal veral die boek baie interessant vind.
Hierdie boek is die verhaal van die skrywer self wat na ’n amper noodlottige ongeluk sy brein so ernstig beseer het dat hy in ‘n diepe koma verval. Tien weke later word hy soos ’n pasgebore baba wakker in ’n onbekende wêreld, sy verlede verlore en sy toekoms aan skerwe. Die mense om hom is vreemdelinge, ongemaklik oor hierdie nuwe persoon wat eens hul geliefde was en nou met dooie oë na hul staar. Hy kon nie loop of praat nie en alleen moes hy opstaan en sy pad vind uit die duister, terug na die lig. Dit vertel die verhaal van ‘n lewe na so ’n ernstige breinbesering... 'n lewe waarvan bitter min mense weet....
Hierdie is die eerste boek van sy soort wat eksklusief fokus op die nagenoeg 1000 verskillende seevoëls wat langs die Suider-Afrika kuslyn voorkom. Dit is hoofsaaklik ’n indentifikasie-gids, maar dit sluit ook inligting oor die verskillende voëls se biologie en gewoontes in en bevat ook kleurfoto’s van die verskillende voëls.
Die skrywer is ’n sielkundige en psigo-historikus en hierdie boek is ’n poging om te probeer verstaan hoekom Suid-Afrika se verlede gebeur het, soos dit het. Die gevolgtrekking is dat ons verhaal ‘n universele verhaal is van wat met groepe gebeur wanneer hulle oor 'n lang periode verneder en getraumatiseer word - hoe dit uiteindelik tot nuwe siklusse van konflik en geweld lei in 'n poging om die kollektiewe psige te herstel, maar op dié manier net nuwe vernedering en trauma skep. Dit bly dus ’n eindelose siklus - waar gister se vernederde môre se vernederaar word. Beslis ’n insiggewende boek vir almal wat die verlede probeer verstaan...
Hierdie klassieke topverkoper is nou weer beskikbaar. Simon van Cirene word gelas om Jesus se kruis te dra op pad na Golgota. Simon, die man wat nie glo nie. Maar hoe kan ’n mens onveranderd gelaat word deur ’n ontmoeting met Christus? Hierdie is die verhaal van Christus se aanslag op ’n heidense wêreld, maar veral ‘n verhaal van verlossing: die oorwinning van die gees oor die aardse...
Dit plaas ook die kollig op die voormalige Potchefstroomse Universiteit vir Christelike Hoër Onderwys (PU vir CHO) se gloriedae in dié sport. Dewald Steyn, alumnus van die voormalige PU vir CHO het ŉ onversadigbare dors en ŉ ontembare passie vir Suid-Afrikaanse atletiek.
Die Overberg is geleë tussen die Hottentots Holland Berge en die Breederivier. Dis nie net ’n vrugbare landbou-omgewing nie, maar ook ’n gewilde wegbreekbestemming vir toeriste. In hierdie boek, kyk die skrywer veral na die geskiedenis van die Overberg-omgewing wat mense soos Bartolomeu Dias, Sir David de Villiers Graaff, Uys Krige en Audrey Blignault insluit. Sommige van Suid-Afrika se oudste dorpies en huise is ook daar geleë.
Hierin vertel die skrywer die verhaal van sy 1025 km staptog langs die Camino, oor veertig dae, wat hy sonder ’n selfoon, kamera of horlosie aangepak het. In die proses ontdek hy die ware betekenis en beloning van om in die oomblik te leef. Hierdie is ’n ongewone boek – ’n reisverhaal en memoir wat behalwe vir ’n fisieke avontuur ook ’n deernisvolle blik bied op die ewe kosbare binnereis... miskien iets wat ons almal eendag moet oorweeg.
Wollie Wolmarans is een van Suid-Afrika se bekendste forensiese deskundiges en hy was ook betrokke by Oscar Pistorius se saak. Gooi hierdie ongelooflike kennis saam met Japie Bogaards se vermoë om ’n spannende storie te vertel, en jy kry ‘n feiteboek wat soos ’n riller lees. Dis ’n fassinerende boek met sake wat reeds uit die 1800’s kom. Selfs die moord op John F. Kennedy word betrek, en natuurlik ook Pistorius s’n. Hierdie boek maak dit duidelik, feite is soms meer bisar as fiksie.
Hierin verweef die skrywer die verhaal van sy lewensverloop met dié van ’n land wat hom boei en besiel, ’n land waar die geskiedskrywing sentraal staan tot die hedendaagste politiek. As internasionaal gerekende historikus, was Giliomee was nog altyd uitgesproke oor landsake, voor en na 1994. Sy uitsprake is gewoonlike vars en vreesloos en enige iemand wat ’n belangstelling in ons land se geskiedenis het, sal dié boek geniet.
Dick het dié verhaal geskryf na die dood van sy seun, Déan, in ‘n ongeluk, maar hy sê dit gaan nie net oor die trauma van 'n kind begrawe nie, dis eintlik 'n storieboek. Die verhaal speel af in die hemel waar Déan daar rondry op ’n motorfiets. Alles is dus fiksie, behalwe die deel oor sy lewe op aarde. Die doel van die boek is om sin te maak uit die traumatiese dinge wat met ’n mens in die lewe gebeur en om daardeur te werk. Die boek sal ook vanaf Mei-maand in Afrikaans beskikbaar wees.
In hierdie boek, skryf Bennie hy is nie ’n Donald Trump of ’n Richard Branson nie... net ’n gewone mens soos ek en jy, maar hy vertel sy lewensverhaal deurspek met lewenswyshede want sy boodskap is, jy hoef nie beroemd of bekend te wees om ’n biografie te skryf nie.
Megaboere, kykNET se gewilde reeks oor suksesvolle boere in Suid-Afrika, het kykers reeds vir drie seisoene vasgenael gehou. In hierdie boek neem Wynand Dreyer, medevervaardiger van die reeks, en sy produksiespan jou na die plaaseienaars op wie die kollig tot dusver in die reekse geval het. Hy bied nie net interessante profiele oor gevestigde en opkomende boere met uitsonderlike ondernemingsgees nie; hy probeer die suksesresep ontrafel wat hedendaagse boere in staat stel om die aarde op volhoubare wyse te benut. Of jy self aan die stuur van ’n boerderyonderne¬ming staan en of jy bloot nostalgies voel oor jou voorgeslagte se geskiedenis wat op boereplase beslag gekry het, een ding is seker: jy sal verwonderd staan oor die kreatiwiteit en vernuf wat dit verg om Suid-Afrika se voedselmandjie vol te hou. Volg vir Wynand op paaie wat lei tot die verste uithoeke van die land en ontdek die grond¬beginsels wat van boere pro-aktiewe entrepreneurs en sakemanne met visie maak.
Hierdie boek bestaan uit Christelike dagstukkies vir ’n hele jaar. Dis die ideale boek vir private stiltetyd of vir die hele gesin wat saam oor die dinge van God wil besin.
In hierdie boek ontdek Sarah, ’n doodgewone voorstedelike huisvrou met ’n man in sy middeljarekrisis, weer die wonder van die liefde. Die humoristiese skryfstyl maak hierdie roman soveel meer as net ’n gewone liefdesverhaal. Dis ‘n lag-met-‘n-traan ervaring wat lesers nog lank daarna sal bybly.
Dis ’n bundel kort liefdestories wat tienerlesers sal wegvoer na ’n moderne sprokieswêreld vol aantreklike helde en romantiese heldinne. Elke verhaal is op ’n bekende sprokie gebaseer, maar met ’n moderne kinkel.
Hierdie boek is ’n praktiese gids oor hoe om jou eie besigheid te begin en te bestuur in Suid-Afrika. Die skrywer is passievol oor entrepreneurskap en glo dat die groei en ontwikkeling van klein besighede uiters belangrik is vir ons land.
Die boek is 'n handleiding vir mense wat wil leer skilder met olieverf. Dit is toegerus met mooi stap vir stap verduidelikings en kleurfoto’s om ’n mens te help deur die hele proses van olie op doek, so as jy nog altyd ’n nuwe stokperdjie wil probeer, nou is daar ’n gebruiksvriendelike handleiding in Afrikaans om jou te help. Die boek is beskikbaar by Tokkie self.
Lulu droom daarvan om ’n modeontwerper te word. Daarom is sy baie in haar noppies toe sy hoor haar tannie Tula-Belle gaan by hulle kom kuier. Sy dra die mooiste klere en kom juis stad toe om in ’n operakonsert te sing. Toe sy Lulu se pragtige ontwerpe sien, besluit sy Lulu moet vir haar ’n rok vir die konsert ontwerp. Maar dit lyk of tannie Tula-Belle haar moeilikste kliënt tot dusver gaan wees. En kort voor lank moet Lulu help om die operakonsert te red...
Hierdie boek is gebaseer op die RSG-program met dieselfde naam wat al 37 jaar lank aan die gang is. Dit bevat ’n keur van honderde vrae van nuuskierige luisteraars wat deur kundiges verduidelik is om die wêreld minder vreemd te maak. Dit sluit antwoorde op die vrae in, ‘Is gaap aansteeklik?’ of Hoekom vlieg voëls in ’n swerm nie teen mekaar vas nie? Met hierdie boek sal jy beslis ’n lang pad kort kan maak in Desember...
Fred Khumalo is ’n gesoute joernalis en soos julle seker van die naam kan aflei, nie een van die Guptas se aanhangers nie. In hierdie boek skryf hy op ’n humoristiese manier oor sake wat tans die meeste Suid-Afrikaners warm onder die kraag maak. Dit sluit natuurlik die Guptas in, maar hy skryf ook oor ander politieke aangeleenthede, geskiedkundige sake en selfs skindernuus van bekendes.
Peter Veldsman het ’n fyn waarnemingsvermoë en goddelose sin vir humor. Die resultaat is vermaaklike stories en staaltjies oor die kos en mense in sy lewe. Dit sluit in van sy dae as kosredakteur van Sarie, kosskrywer van Rapport en, uiteindelik, eienaar van Emily’s, waar hy hom amper 20 jaar lank beywer het om van streekskos fynkos te maak en só ’n formidabele restaurant-nalatenskap gevestig het. Die boek is nostalgies, humoristies en hartroerend... dit vat jou terug na Ouma se kombuis, maar ook na die wye wêreld daar buite.
Dis ’n versameling van meer as 90 resepte vir koekies en beskuit wat spesiaal vir die tuisbakker saamgestel is. Die resepte is getoets en geskik vir enigiemand wat nie kan wag om hul koekieflesse en -blikke vol te maak nie. Die resepte is gebruikersvriendelik – enige iemand kan dus die koekies bak, nie net ervare bakkers nie. Die Koekiefles herinner aan die dae toe ‘koekiebak’ terapeuties en ’n belangrike deel van die lewe was.
Dit is 'n boeiende roman vir tieners oor verslawing, tweede kanse en wat dit beteken om jouself waarlik te vind. ‘Asem’ was die eerstepryswenner van LAPA Uitgewers se jeugromankompetisie vir 2015 en hoort eintlik op elke tiener se boekrak. Die beoordelaars het gesê dis ’n uitdagende, maar hoopvolle jeugverhaal wat jou tot op die laaste bladsy boei.
Die meeste ma’s word daagliks uitgedaag om hul kinders aan te moedig om gesonde maaltye te nuttig wat lewenskragrig en voedsaam is. Hierdie boek bied ’n skatkis van idees om gesonde, inspirerende etes vir kinders te berei, met groot pret! Dis ’n moet vir elke ma se boekrak.
Hierdie boek is ’n baie interessante fotografiese gids oor die diere wat in die Okavango Delta voorkom. Dit beskryf die geologie, klimaat, habitat en sleutelrolle wat verskillende diere in daardie gebied speel van die termiete tot die olifante. Dis ’n heerlike boek om op jou rak te hê as jy ’n natuurliefhebber is.
’n Dekade ná die Groot Trek word ’n vrou voor die hof gedaag vir veelmannery. Of ’n misdaad en sonde dieselfde saak is, is nie altyd duidelik nie, maar die hof het tyd, stompe om op te sit, iemand wat kan skryf, en getuies. En wanneer die waarheid openbaar word, is dit nie die waarheid wat mens verwag het nie. Uit al hierdie dinge probeer dominee Johannes sin maak van wat die liefde is. Lê die liefde nie dalk iewers tussen daardie twee klippe wat Moses van die berg af gebring het nie? Hierdie boek is ’n anderste soort liefdesverhaal en word gereken as een van die skrywer se heel bestes.
Wie was reg? Christiaan, wat ten alle koste die vryheidstryd wou voer, of Piet, wat ’n einde aan die smart en lyding van die oorlog wou bring?
In hierdie boek vra die skrywer tereg, is dit Heyneke Meyer se skuld dat die springbokke nêrens gekom het nie in die 2015 Wêreldbeker Rugbytoernooi? En wat hou die toekoms vir die huidige afrigter, Alister Coetzee in? Hierdie boek gee antwoorde en vertel ook die verhale van vorige Springbokafrigters sedert 1994. Dit bevat onderhoude, artikels en statistieke en hierin kan mens presies agterkom wat dit werklik beteken om ’n springbokafrigter te wees.
Hierin vertel die skrywer die verhaal van dié Anglo-Boereoorlogheldin met die hulp van Emily se eie handgeskrewe notas, dagboeke en plakboeke. Só gee sy ’n vars blik op ’n buitengewone vrou wat voortdurend in die spervuur was. Sy het wêreldwyd betrokke geraak by die stryd teen onreg en oorlog en het in twee oorloë duisende lewens gered. Tog is sy in haar eie land onbekend en alleen dood.
Die skrywer is veral bekend vir sy militêre geskiedenisboeke maar hierdie boek is ’n versameling lekkerlees-stories met baie humor. Hiernin vertel hy van sy kindertyd in die Boesmanland, studentejare, sy loopbaan as dosent in ekonomie, sowel as sy toere saam met vriende en interessante karakters wat sy lewenspad gekruis het.
Kyle is moeg daarvoor dat die skoolboelie op hom pik. Toe hy 'n nuwe selfoon kry, laai hy ‘n app af wat belowe om jou onsigbaar te maak! Dan verander Kyle in 'n superheld: Kaptein Verdwyn! Dis 'n aksiebelaaide storie met 'n positiewe boodskap wat kinders kan bemagtig om hul man te staan teen boelies.
Hierdie boek, deur een van ons gewildste skrywers is spesiaal vir tieners. Dit gaan oor ‘n sukkelende pa-en-seun-verhouding en die hoofkarakter, Gabriel, se pogings om ná sy ma se dood, sin te maak van die wilde draaie wat die lewe partykeer met 'n mens gooi. Hierdie boek was die naaswenner in LAPA se jeugromankompetisie vir 2015.
Hierdie boek handel oor die Britse beleg van die Kaap en is die wenner van NB Uitgewers se Groot ­Afrikaanse ­Romanwedstryd vir 2015. Dit speel af in die winter van 1795 in die Kaap net voor die Engelse oorgeneem het. Sleigh skryf met 'n onfeilbare aanvoeling vir die konflikte en hartstogte van gemeenskappe en het ook ‘n verstommende oog vir detail.
Sy is ’n diep gelowige mens wat die siklus van haat en geweld kon stopsit en sy wil nou dieselfde doen vir ander vroue wat deur hul naastes verniel is. Danksy haar geloof, sielkundige behandeling, wilskrag en die groot omgee van haar man, het Amor geleer hoe om liefde te gee en te aanvaar. Dit is hoegenaamd nie ’n maklike boek nie, maar die leser kan dit toemaak met hoop in die hart.
Hierdie kinderboekies, Troeteldiere, Wouddiere, Wilde diere en plaasdiere in die Wat maak so? Reeks is ideaal vir peuters. 'n Mens druk die knoppie en dan maak die dier sy geluid.
Hierdie boek is ’n kombinasie van biografie en avontuur. Die die skrywer se lewensverhaal, waarin hy, onder andere, vertel van sy skikwekkende wedervaringe as lid van die heel eerste Suid-Afrikaanse Antarktiese ekspedisie van 1960. Ruda Landman het gesê: “Wat ’n verhaal, goed geskryf, met net genoeg ligtheid en humor om die donkerte te verlig. Ek het Vrydagmiddag oor koffie met die boek gaan sit en toe sommer dwarsdeur gelees.”
In hierdie boek vra Chris, waar pas ek, as mens, in by God se verhaal? En watter keuses kan ons maak in hierdie drama waarvan ons medeskrywers is? Die skrywer tree op ’n baie toeganklike wyse in gesprek met sy lesers hieroor. Hy bespreek van die vrae wat ons gereeld pla oor die kerk, die mense om ons en die ideologieë oor dit wat is, wat was en wat kom.
Trent se ouers is die naweek weg en los hom alleen by die huis... Na ’n rowwe partytjienag saam met sy vriende wat met ‘n wilde jaagtog en ’n motorongeluk eindig, word Trent met ’n moeilike besluit gekonfronteer: Wat moet hy doen met die geld wat hy op die ongelukstoneel gekry het? In hierdie naelbyt spanningsverhaal loop dinge omtrent skeef en die leser moet behoorlik aan sy sitplek vasklou om by te bly met al die aksie.
Dié boek is nou ’n rugby-vasvraboek vir ware rugbyliefhebbers aangebied op ’n hoogs vermaaklike manier met die mees verregaande staaltjies in, sowel as koue, harde feite en statistieke oor dié geliefde Suid-Afrikaanse sportsoort.
Hierdie is nog een van die skrywer se aflewerings in sy Vic Nel misdaadverhale. Vic is terug, hy het ’n vaste werk, selfs ’n meisie, maar steeds soek die moeilikheid hom uit. Eers word ’n man by sy werk vermoor en Vic help die polisie, een van sy kolegas neem ’n video en pos dit op Youtube en skielik is Vic ’n internetheld, die laaste ding wat hy nodig het... toe word ’n aantal sakemanne skielik wreed vermoor en by elke toneel word ’n foto gelos... en net Vic weet wie die man op die foto is.
Hierdie boek vertel die verhaal van Anneleen Gericke wat in ’n ernstige motorongeluk beland en toe sy bykom met ’n geswelde brein, het sy geheueverlies en die laaste 24 jaar van haar lewe is net weg. Sy onthou nie haar man of kinders nie en sy ken ook nie die mens wat sy voorheen was nie. En hoe meer sy agter die kap van die byl kom, hoe meer wonder sy, wat het van al haar drome geword?
Met hierdie bakboek as kameraad kan jonk en oud by die Koekedoor bakrevolusie aansluit. Die blaaie vang die hoogtepunte van die eerste Koekedoor kompetisie vas. Die tuisgebak-resepte is bekend en is ’n goeie afskopplek vir beginnerbakkers en die die fyngebak-resepte se vernuwende idees en tegnieke sal jou gou-gou bakfiks kry. Koekedoor wil gebak terugbring as iets sinvol wat die gesin kan saamdoen om nuwe herinneringe – en ’n bruisende nuwe Suid-Afrikaanse bakkultuur – te skep.
Olivia is 'n derdejaarstudent in Visuele Studies en Tale aan die Universiteit van Pretoria en in hierdie boek gee sy nuttige reiswenke aan jongmense wat so 'n oorbruggingsjaar soos sy gedoen het, beplan. Dis 'n joernaal met kleurvolle foto's, sketse en stories waarmee sy jou uitnooi om haar 2013 ervarings in Frankryk te deel, te geniet en daaruit te leer.
Om lang hare in 'n vlegsel te dra is 'n groot tendens onder jong meisies regoor die wêreld en in hierdie boeke kry jy meer as 20 verskillende soorte vlegsels wat stap vir stap beskryf en met behulp van kleurfoto's geïllustreer word. Laura en Marie, twee skoolmeisies, gee ook wenke oor hoe om hare te krul sonder enige stileerapparate.
’n Roerende verhaal van ’n oupa wat in genadetyd op sy sterfbed lewe, en die kleinseun wat soveel moontlik van sy oupa se wysheid wil leer voor hy nie meer daar is nie. Sy oupa deel met hom sy avonture, stories, staaltjies en moderne gelykenisse wat die jongman se lewe onherroeplik verander. Hy stuur sy kleinseun ook op twee onvergeetlike vakansies waar hy blootgestel word aan plekke, kleurryke karakters en situasies wat hom meer oor homself en die lewe leer. Dis ’n hoogs vermaaklike ontdekkingstog na buite én binne. Sy oupa se stories inspireer hom om sy volle potensiaal te bereik, sy grootste drome te volg en wysheid te vind wat gewoonlik net met die grysheid kom. Sy oupa se dood het vir hom lewe gebring. ’n Jongman herontdek die dinge wat werklik saak maak in ’n boeiende storie wat jou laat skaterlag en soms ook ’n traan laat wegvee. Dis ’n hartsreis van Parys, Frankryk tot in die skone Karoo, ’n avontuur wat oorloop met wysheid, humor en wêreldkennis.
Hierin sien ’n mens opnuut dié veteraandigter se skerpsinnige en aangrypende digterstem. Die titel verwys na die tyd digby die dood maar ook na die dood. Dit is ’n besonderse versameling verse wat ’n groot verskeidenheid bied, oënskynlik oor die alledaagse, maar byna ongemerk ook oor die groot onbeantwoorde vrae wat elke mens vir hulself stel, nader aan die einde van jou lewe.
Die verhaal gaan oor Ampie wat droom daarvan om sy skool se rugbyheld te word. Maar ongelukkig vaar hy nie altyd te waffers op die rugbyveld nie. Daarom weet hy hy gaan sy plek in die span verloor toe Max Swart sy opwagting in hul skool maak. Max is groot en sterk, en ’n regte boelie. Kort voor lank vind Ampie uit dat Max ’n nare geheim het ... Hoe gaan Ampie die res van sy rugbyspan oortuig dat die skool se nuwe ster-speler in werklikheid ’n MONSTER is?
Theuns Stofberg wie se glorieryke rugbyloopbaan van 1976 tot 1985 geduur het word in die algemeen beskou as een van die grootste Springbokke ooit. In hierdie boek neem hy lesers tot agter die skerms, na sy kinderdae as skoolseun-rugbyspeler, tot die berugte meelbom-toer in Nieu-Seeland, en ook sy Curriebeker-oorwinnings vir drie provinsies – tot vandag toe ’n ongeëwenaarde prestasie. Hy vertel van sy persoonlike stryd met 'n spraakgebrek en gesondheidsprobleme, en hoe hy ’n tragedie in die familie hanteer het. Elke Suid-Afrikaanse rugbyliefhebber sal hierdie boek, wat soms diep persoonlik, soms amusant en partymaal nostalgies is, koester en geniet.
Dit is ‘n versamelbundel van die gewildste en bekendste liefdesgedigte in Afrikaans. Die bundel volg op Die mooiste Afrikaanse liefdesgedigte wat oorspronklik in 1986 verskyn het en daarna ’n paar keer heruitgegee is. Die digters sluit in van ons bekendste in Afrikaan soos Boerneef, N.P. Van Wyk Louw, D.J. Opperman, Elisabeth Eybers, Ingrid Jonker, om maar ’n paar te noem.
Hierdie boek is ondersoekende joernalistiek op sy beste. Die skrywer het geen steen onaangeraak gelos om agter die waarheid te kom nie. Hierdie boek moet eintlik verpligte leesstof gemaak word vir al ons politici, staatsamptenare en natuurlik die polisie- en weermag.
Hy was die wenner van Kokkedoor 2 en hierin deel hy die resepte wat hy vir sy vriende voorberei met ons. Hy vertel sy idees rondom kos sonder om ooit egtheid te verloor. Hy deel ook die kos wat hy aan sy ma se tafel leer ken het, familiekos – en gee sy skeppende vernuwende weergawes. Dié boek sal almal inspireer met nuwe idees...
Beate Joubert is die eienaar van die bekende Alfresco Deli op hulle familieplaas naby Barrydale. In hierdie boek kry jy unieke resepte wat wissel van Tapas, Trooskos, slaaie, oor-die-kole vleisgeregte en ’n verskeidenheid soetgoed. Beate glo dat baie tradisionele geregte van die Klein-Karoo met ’n moderne kinkel voorgesit kan word.
Hierdie boek is ’n leersame gids vir alle ouers of onderwysers, want dit bevat 123 speletjies wat jou kind se begrip kan prikkel en so help met redenering- en syfervaardighede. Die skrywer glo kinders speel nie deesdae genoeg nie en hierdie boek is daar om dit reg te stel.